Kapers moet gevolge dra | Netwerk24
Kapers moet gevolge dra
Deur Leser, Vrystaat 10 September 2018 00:00
Oor die staatskapingondersoek: Ek is daarvan oortuig die Guptas gaan vrygespreek word.
Hulle was slim genoeg om nie een enkele transaksie self te magtig of te onderteken nie.
Daarvoor was daar oorgenoeg aas­voëls om die werk vir hulle te doen.
Al wat die Guptas van hul slagoffers verwag het, was om die “regte persone” in al die sleutelposte aan te stel en sodoende te verseker dat inligting nie uitlek nie.
So het hulle deur mag en omkoopgeld stadig maar seker alle belangrike instellings gekaap, sonder om self betrokke te raak: die polisie, die Valke, die SAID, Transnet, Eskom, die SAL, die SAUK en vele meer.
Ons as belastingbetalers eis vergelding. Die Zondo-kommissie moet verseker dat die skuldiges suksesvol vervolg word.
Almal wat saam met die Guptas uit dieselfde trog gevreet het, moet die gevolge van hul dade dra. Hulle het geen genade betoon terwyl hulle die weduwee en die wese bankrot gesteel het nie.
Daarom mag hulle geen genade ontvang nie.
Daar is ’n tyd en plek vir alles. Nou is die tyd en plek dat geregtigheid moet seëvier.
Meer oor: Staatskaping | Mystem | Lesersbrief | Zondo-Kommissie